ธปท. เผย GDP ปีนี้เสี่ยงโตน้อยกว่า 3% หลังมีปัญหาภัยแล้งเพิ่ม
ผู้ว่าธปท. เผย GDP ปีนี้เสี่ยงโตน้อยกว่า 3% หลังมีปัญหาภัยแล้งเพิ่ม แต่ยังคง GDP ไว้ที่ 3% เผยบาทอ่อนค่าช่วยภาคการส่งออกระยะสั้น มองระดับอัตราแลกเปลี่ยนยังสอดคล้องกับประเทศคู่ค้า
16 ก.ค. 2558

นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) เปิดเผยว่า จากการคาดการณ์ตัวเลขอัตราการขยายตัวของเศรษฐกิจไทยล่าสุดของธปท.ประเมินไว้ 3% แต่เศรษฐกิจไทยในปีนี้มีความเสี่ยงที่จะโตได้น้อยกว่า 3% จากปัจจัยภัยแล้งที่เพิ่งเข้ามาเพิ่มเติม อย่างไรก็ดี ทางธปท.จะขอประเมินสถานการณ์ก่อน โดยตอนนี้ยังคง GDP ปีนี้ไว้ที่ 3%
ส่วนในเรื่องอัตราแลกเปลี่ยนที่อ่อนค่า มองว่าระดับอัตราแลกเปลี่ยนยังสอดคล้องกับประเทศคู่ค้า ซึ่งเชื่อว่าจะไม่ทำให้ไทยได้เปรียบหรือเสียเปรียบมากนัก แต่การที่เงินบาทอ่อนค่าจะส่งผลดีในระยะสั้นต่อภาคการส่งออกของไทยที่ทำให้มีรายได้จากการส่งออกเพิ่มมากขึ้น แต่ในระยะยาว การแข่งขันด้านการส่งออกจะต้องมีปัจจัยอื่น ๆ เข้ามาด้วย ไม่ใช่เพียงเรื่องราคาอย่างเดียว เช่น จะต้องสู้กันด้วยเรื่องความต้องการสินค้า และ คุณภาพของสินค้า เป็นต้น
ขณะที่ คาดว่าจะสามารถนำเสนอแผนพัฒนาระบบสถาบันการเงินในระยะที่ 3 ให้กระทรวงการคลังได้ในเดือนส.ค.นี้ ซึ่งแผนพัฒนาระบบสถาบันการเงินฯ จะเริ่มต้นปี 58 ไปอีก 5 ปี โดยในแผนดังกล่าวประกอบด้วย หลักสำคัญ 1. เป็นมาตรการที่ช่วยส่งเสริม SMEs ให้เข้าถึงบริการทางการเงินได้มากขึ้น 2.การส่งเสริมระบบดิจิทัลแบงก์กิ้ง 3.การส่งเสริมความเชื่อมโยงกับประเทศเพื่อนบ้าน และ 4.เป็นการพัฒนาบุคลากรทางการเงิน